**Prin ploaia de vară**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi în drumul meu pe-afară

M-a prins o ploaie de vară

Ce-a ţinut un sfert de oră,

Picuri mari jucau în horă.

Iute am căutat locul

De-adăpost şi am simţit stropul

Ce-a căzut pe fruntea mea

De m-a-nvăluit mirarea:

„O fi mir trimis din cer!”

Mă grăbesc...şi nu disper.

Ferită de ploaia deasă,

Că sunt udă, nu-mi mai pasă,

Aerul cernut şi proaspăt

Ajunge-n plămâni cu freamăt

Ce-mi inspiră spirit care

S-a trezit dar e-n visare.

Trei tineri ce fug prin ploaie

Râd, purtând drept pălărie

Câte-o pungă ce nu are

Nici un rost în ploaia mare.

O mămică cu-n copil

Şi-o umbrelă, trec tiptil

Printre acele mici băltoace,

Dar copilului îi place

Să calce direct în ele...

Are apă în sandale!

Un cuplu ce-i mai nervos,

Se uită atent în jos,

Nu cumva să calce-n bălţi

Că-s răciţi şi sunt păţiţi.

O bătrână mai înceată,

Sub umbrelă merge dreaptă,

Ea are drept companie

Un căţel, mândria-i vie!

S-a oprit deodată ploaia,

Natura şi-a făcut baia,

Acum totul e curat...

Nu-mi pasă că m-am udat!